SKRIFTLIG FORESPØRGSEL E-3425/01

af Luis Berenguer Fuster (PSE) til Kommissionen

(21. december 2001)

Om: Gasfordampningsanlæg i Sagunto (Valencia)

I den autonome region Valencia har der været to projekter om at opføre gasfordampningsanlæg, især til brug for flisefabrikker, der næsten udelukkende findes i Castellón-provinsen. Det første af disse projekter skulle ligge i Sagunto (Valencia), og drives af Unión Fenosa. Det andet skulle ligge ved havnen i Castellón, og drives af Iberdrola, men i samarbejde med både ASCER (Sammenslutningen af fliseproducenter) og regionalstyret, ligesom Endesa var i forhandlinger om også at komme med i samarbejdet.

I forbindelse med planerne for disse projekter bekendtgjorde statssekretær for økonomiske spørgsmål, José Folgado, at der i regionen Valencia kun var plads til ét fordampningsanlæg. Denne holdning fulgte Valencias regionale regering blindt.

I denne situation, hvor myndighederne valgte det regionale monopol frem for den frie konkurrence, og hvor Unión Fenosas projekt var længst fremme i planlægningen, har Iberdrola valgt at indstille sit projekt og i stedet indgå i Saguntos projekt. Endesa vil formentlig også indgå i samarbejdet, hvilket betyder, at de tre vigtigste elektricitetsleverandører på det spanske marked, som tilsammen dækker næsten hele det spanske marked, vil deltage i monopolet.

Gasfordampningsanlæg har ingen særlige omkostninger for miljøet. Dette kan således ikke være begrundelsen for den spanske stats og det valencianske regionalstyres interventionspolitik, hvor begge har støttet opførelsen af ét anlæg, frem for at tillade flere konkurrerende projekter.

På baggrund af ovenstående, mener Kommissionen så:

- at beslutningen om at tillade ét enkelt fordampningsanlæg i Valencia-provinsen fremmer konkurrencen, eller snarere uberettiget fremmer et monopol?

- at samarbejdet imellem de tre vigtigste elektricitetsleverandører (dvs. næsten alle) er i modstrid med den frie konkurrence?

- at det ville være rimeligt at reagere på ovenstående?

- at den vil indtage sin sædvanlige holdning om, at virksomheder, som har en kollektivt dominerende stilling, ikke bør indgå i indbyrdes samarbejde?

Svar afgivet på Kommissionens vegne af Mario Monti

(19. februar 2002)

Med Europa-Parlamentets og Rådets direktiv 98/30/EF af 22. juni 1998 om fælles regler for det indre marked for naturgas(1) er der åbnet for markedet for naturgas i Europa. Ifølge dette direktiv kan kunder, der køber naturgas over en vis mængde, frit vælge, hvor de ønsker at købe naturgassen.

Under disse omstændigheder forstår Kommissionen ikke, hvorledes oprettelse af et nyt fordampningsanlæg i Sagunto skulle forhindre kunder, der opfylder kriterierne (formentlig også kunder fra fliseindustrien), i at købe deres naturgas, hvor de ønsker det. Der er i øjeblikket over 20 autoriserede naturgasleverandører i Spanien. Fordampningsanlægget i Sagunto er i øvrigt ikke det eneste anlæg af denne type i Spanien. Spanien er faktisk den medlemsstat, der har det største antal fordampningsanlæg i Europa. Der er allerede tre anlæg i drift, og der er projekteret mindst tre nye.

Det ærede medlem ønsker endvidere oplyst, om de 3 største spanske elselskabers oprettelse af et datterselskab, der skal opføre og drive et fordampningsanlæg, indebærer konkurrencebegrænsning, og hvorvidt Kommissionen har til hensigt at gribe ind i denne sag.

Kommissionen råder ikke over detaljerede oplysninger om projektet på dette tidlige stadium, og den kan derfor ikke tage stilling til, om der skal gribes ind i den pågældende sag.

(1) EFT L 204 af 21.7.1998.